CELEX: 32015R0390
Language: lt
Date: 2015-03-05 00:00:00
Title: 2015 m. kovo 5 d. Komisijos įgyvendinimo reglamentas (ES) 2015/390, kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas

10.3.2015   
            
            
               LT
            
            
               Europos Sąjungos oficialusis leidinys
            
            
               L 65/13
            
         KOMISIJOS ĮGYVENDINIMO REGLAMENTAS (ES) 2015/390
   2015 m. kovo 5 d.
   kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               Reglamentu (EEB) Nr. 2658/87 nustatyta prekių nomenklatūra (toliau – Kombinuotoji nomenklatūra), kuri pateikta to reglamento I priede;
            
         
               (2)
            
            
               dabartiniame Kombinuotosios nomenklatūros antros dalies 20 skirsnio 2 papildomosios pastabos a punkto tekste nustatyta, kad įvairių cukrų kiekis produkte apskaičiuojamas remiantis refraktometro, kurio naudojimo metodas nustatytas Komisijos įgyvendinimo reglamento (ES) Nr. 974/2014 (2) priede, rodmenimis;
            
         
               (3)
            
            
               produktai, pagaminti daugiausia iš jūrinių vandens augalų ir kitų dumblių, paruoštų arba konservuotų naudojant Kombinuotosios nomenklatūros antros dalies 12 skirsnyje nenumatytus procesus, iš Kombinuotosios nomenklatūros 0714 pozicijai priskiriamų daug krakmolo arba inulino turinčių maniokų, marantų, salepų, topinambų, batatų ir panašių šakniavaisių ir gumbavaisių arba iš vynmedžių lapų, yra priskiriami Kombinuotosios nomenklatūros antros dalies 20 skirsniui. Jei cukraus kiekis tuose produktuose apskaičiuojamas pagal refraktometrinį metodą, nustatoma, kad juose esančio cukraus kiekis toks didelis, kad jie laikomi produktais, kurių sudėtyje yra pridėtojo cukraus, kaip nurodyta to skirsnio 3 papildomojoje pastaboje, nors pridėtojo cukraus jų sudėtyje nėra;
            
         
               (4)
            
            
               todėl siekiant užtikrinti teisingą tokių produktų klasifikavimą derėtų nustatyti, kad Kombinuotosios nomenklatūros antros dalies 20 skirsniui priskiriamų konkrečių produktų cukraus kiekiui apskaičiuoti būtų naudojamas efektyviosios skysčių chromatografijos (HPLC) metodas ir taikoma nustatyta formulė, kurią jau taiko muitinių laboratorijos;
            
         
               (5)
            
            
               siekiant užtikrinti, kad Kombinuotosios nomenklatūros nuostatos dėl įvairiuose produktuose esančio cukraus kiekio matavimo visoje Sąjungoje būtų aiškinamos vienodai, reikėtų iš dalies pakeisti Kombinuotosios nomenklatūros antros dalies 20 skirsnio 2 papildomosios pastabos a punktą;
            
         
               (6)
            
            
               todėl Reglamentas (EEB) Nr. 2658/87 turėtų būti atitinkamai iš dalies pakeistas;
            
         
               (7)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EEB) Nr. 2658/87 I priede pateiktos Kombinuotosios nomenklatūros antros dalies 20 skirsnio 2 papildomosios pastabos a punktas pakeičiamas taip:
   
      
                  „a)
               
               
                  Įvairių cukrų kiekis, išreikštas sacharozės kiekiu („cukraus kiekis“), šiam skirsniui priskiriamuose produktuose atitinka refraktometro rodmenis 20 °C temperatūroje, padaugintus iš šių koeficientų (refraktometro naudojimo metodas aprašytas Įgyvendinimo reglamento (ES) Nr. 974/2014 priede):
                  
                              —
                           
                           
                              0,93 – produktų, priskiriamų 2008 20–2008 80, 2008 93, 2008 97 ir 2008 99 subpozicijoms, atveju;
                           
                        
                              —
                           
                           
                              0,95 – produktų, priskiriamų kitoms pozicijoms, atveju.
                           
                        Tačiau įvairių cukrų kiekis, išreikštas sacharozės kiekiu („cukraus kiekis“), šiam skirsniui priskiriamuose produktuose:
                  
                              —
                           
                           
                              pagamintuose daugiausia iš jūrinių vandens augalų ir kitų dumblių, paruoštų arba konservuotų naudojant 12 skirsnyje nenumatytus procesus;
                           
                        
                              —
                           
                           
                              pagamintuose daugiausia iš 0714 pozicijai priskiriamų daug krakmolo arba inulino turinčių maniokų, marantų, salepų, topinambų, batatų ir panašių šakniavaisių ir gumbavaisių;
                           
                        
                              —
                           
                           
                              pagamintuose daugiausia iš vynmedžių lapų;
                           
                        atitinka skaičių, gautą atlikus efektyviosios skysčių chromatografijos (HPLC) metodu nustatytais duomenimis grindžiamus skaičiavimus pagal šią formulę:
                  S + (G + F) × 0,95;
                  čia:
                  
                              S
                           
                           
                              –
                           
                           
                              HPLC metodu nustatytas sacharozės kiekis;
                           
                        
                              F
                           
                           
                              –
                           
                           
                              HPLC metodu nustatytas fruktozės kiekis;
                           
                        
                              G
                           
                           
                              –
                           
                           
                              HPLC metodu nustatytas gliukozės kiekis.“
                           
                        
            
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2015 m. kovo 5 d.
      
         
            Komisijos vardu
         
         
            Pirmininko pavedimu
         
         Heinz ZOUREK
         
            Mokesčių ir muitų sąjungos generalinio direktorato generalinis direktorius
         
      
   
   
      (1)  OL L 256, 1987 9 7, p. 1.
   
      (2)  2014 m. rugsėjo 11 d. Komisijos įgyvendinimo reglamentas (ES) Nr. 974/2014, kuriuo nustatomas refraktometrinis tirpių sausųjų medžiagų likučio vaisių ir daržovių produktuose nustatymo metodas, naudojamas jiems klasifikuoti Kombinuotojoje nomenklatūroje (OL L 274, 2014 9 16, p. 6).